ໂດຍ: ນາງ ພິດສະໄໝ ແກ້ວວິເສດ
ນັກຂ່າວຄະນະຈັດຕັ້ງແຂວງອັດຕະປື
ໃນລະຫວ່າງວັນທີ 16-19 ສິງຫາ 2022 ຄະນະຈັດຕັ້ງແຂວງອັດຕະປື ໄດ້ຈັດຝຶກອົບຮົມວຽກງານກໍ່ສ້າງພັກ ໃຫ້ຄະນະພັກຮາກຖານ, ຄະນະໜ່ວຍພັກ ພະແນການ-ອົງການອ້ອມຂ້າງແຂວງ ໂດຍການເຂົ້າຮ່ວມເປັນປະທານຂອງ ສະຫາຍ ຄຳບຸນ ດວງພະບາງ ຄະນະປະຈໍາພັກແຂວງ, ຫົວໜ້າຄະນະຈັດຕັ້ງແຂວງ ມີວິທະຍາກອນຈາກຄະນະຈັດຕັ້ງສູນກາງພັກ 2 ສະຫາຍ, ຄະນະຈັດຕັ້ງແຂວງ 1 ສະຫາຍ, ມີຄະນະພັກຮາກຖານ, ຄະນະໜ່ວຍພັກ ພະແນກການ-ອົງການອ້ອມຂ້າງແຂວງ ແລະ ຄະນະຈັດຕັ້ງ 5 ຕົວເມືອງ ເຂົ້າຮ່ວມທັງໝົດ 94 ສະຫາຍ, ຍິງ 19 ສະຫາຍ.
ການຝຶກອົບຮົມໄດ້ຮັບຟັງການບັນຍາຍເອກະສານ 5 ບົດ ດັ່ງນີ້:
ເອກະສານ ພື້ນຖານກ່ຽວກັບວຽກງານປ້ອງກັນພັກ-ພະນັກງານໃນໄລຍະໃໝ່ ໃຫ້ກຽດບັນຍາຍໂດຍສະຫາຍ ຄຸນເພັງ ໄຊສະຫວາດ ຮອງຫົວໜ້າກົມປ້ອງກັນພັກ - ພະນະງານ ຄະນະຈັດຕັ້ງສູນກາງພັກ.
ການຝຶກອົບຮົມ ນັກວິທະຍາກອນໄດ້ມີຄຳເຫັນເຈາະຈິ້ມ ແລະ ຕັ້ງບັນຫາແລກປ່ຽນບົດຮຽນ ກ່ຽວກັບການຈັດຕັ້ງປະຕິບັດວຽກງານກໍ່ສ້າງພັກຢູ່ຂັ້ນຂອງຕົນມີສະພາບຄືແນວໃດ ເຊິ່ງການຝຶກອົບຮົມຄັ້ງນີ້ ໄດ້ຈັດແບ່ງອອກເປັນ 6 ຈຸ, ພາຍຫຼັງຮຽນທິດສະດີແລ້ວ ໄດ້ມີພາກປະຕິບັດຂຽນບົດສະຫຼູບ ແລະ ທິດທາງແຜນການກໍ່ສ້າງໜ່ວຍພັກປອດໃສ, ເຂັ້ມແຂງ, ໜັກແໜ້ນ ເປັນບົດຕົວຢ່າງ ພ້ອມທັງນຳເອົາບົດຕົວຢ່າງດັ່ງກ່າວ ມາຖອດຖອນແລກປ່ຽນບົດຮຽນນຳກັນຢູ່ຫ້ອງສອນ ເຮັດໃຫ້ການຝຶກອົບຮົມມີບັນຍາກາດ ແລະ ມີເນື້ອໃນຫຼາກຫຼາຍບົດຮຽນຈາກຫຼາຍໜ່ວຍພັກ.
ໃນມື້ສຸດທ້າຍຂອງຊຸດຝຶກອົບຮົມ ໄດ້ມີພິທີມອບໃບຢັ້ງຢືນໃຫ້ແກ່ສຳມະນາກອນ ແລະ ມີທິດຊີ້ນຳ-ໂອ້ລົມຈາກສະຫາຍ ຄໍາບຸນ ດວງພະບາງ ຄະນະປະຈໍາພັກແຂວງ, ຫົວໜ້າຄະນະຈັດຕັ້ງແຂວງອັດຕະປື ເຊິ່ງໄດ້ເນັ້ນຄວາມໝາຍສຳຄັນວຽກງານກໍ່ສ້າງພັກຕໍ່ພາລະກິດປະຕິວັດ ໃນຖານະທີ່ພັກມີບົດບາດກຳອຳນາດ, ເປັນແກນນຳໃນລະບົບການເມືອງ, ຄະນະໜ່ວຍພັກຕ້ອງໄດ້ເອົາໃຈໃສ່ຫຼັກການ ແລະ ແບບແຜນວິທີເຮັດວຽກຂອງພັກ ສ້າງພັກໃຫ້ປອດໃສ, ເຂັ້ມແຂງ, ໜັກແໜ້ນ; ເຮັດວຽກແບບລວມສູນປະຊາທິປະໄຕມີການປຶກສາຫາລືເປັນໝູ່ຄະນະ-ແບ່ງຄວາມຮັບຜິດຊອບໃຫ້ບຸກຄົນ, ມີການສະຫຼູບຖອດຖອນບົດຮຽນ, ຮູ້ຈັກເສີມຂະຫຍາຍດ້ານຕັ້ງໜ້າ-ແກ້ໄຂ້ດ້ານຄົງຄ້າງ, ກ້າເວົ້າຄວາມຈິງ ແລະ ກ້າຕຳນິກໍ່ສ້າງບຸກຄົນທີ່ຂາດຄວາມຮັບຜິດຊອບ.
ແບບແຜນວິທີເຮັດວຽກ ແລະ ການນໍາພາຮອບດ້ານຂອງພັກ ແມ່ນການຈັບເອົາໂອກາດ, ເຫດການ ແລະ ໄລຍະເວລາມາເປັນໜ້າທີ່ການເມືອງ, ເຮັດວຽກມີແຜນການລະອຽດ (ແຜນວຽກ, ແຜນຄົນ, ແຜນເງິນ), ການເຮັດວຽກມີການຄາດຄະເນຜົນໄດ້ ແລະ ຜົນເສຍ, ຮູ້ສາຍພົວພັນຂອງວຽກ, ຮູ້ວຽກຂອງຕົນ ຂອງໝູ່ ຕາມສິດໜ້າທີ່ທີ່ຖຶກຕ້ອງໃນລະບຽບ-ກົດໝາຍ, ຮູ້ຈັດລຳດັບຄວາມສຳຄັນຂອງວຽກ, ຕ້ອງເບີ່ງບັນຫາວຽກງານຕ່າງໆຢູ່ຮາກຖານຢ່າງພາວະວີໃສ, ເຊີດຊູພາລະບົດບາດໃນວຽກງານເສນາທິການ ແລະ ຮັບໃຊ້ໜ້າທີ່ການເມືອງຂອງຕົນຢ່າງສຸດກົກສຸດປາຍ.